SKRIFTLIG FORESPØRGSEL E-2333/02

af Markus Ferber (PPE-DE) til Kommissionen

(26. juli 2002)

Om: WHO's rammekonvention om tobakskontrol

Hvad er Kommissionens generelle holdning til WHO's rammekonvention om tobakskontrol? Hvordan stiller den sig til de specifikke forpligtelser som afskaffelse af støtte til dyrkning af tobak, penge fra industrilandene til udviklingslandene som støtte til gennemførelse af konventionen, finansiel støtte til omstilling fra tobak til andre produkter, forbud mod tobaksautomater, forbud mod salg til mindreårige?

Er det efter Kommissionens opfattelse hensigtsmæssigt at stille midler og ressourcer til rådighed for udviklingslandene, som krævet af Rådet i den afgørelse, det vedtog i juni 2001 om spørgsmålet om en WHO-rammeaftale om begrænsning af tobaksforbruget? Således synes det meget tvivlsomt, om man i betragtning af den politiske udvikling i Zimbabwe, der er et af de største tobaksdyrkende lande i Afrika, skal stille flere EU-midler til rådighed for Mugabe til hans politik.

Hvorfor inddrager Kommissionen og Rådet ikke Europa-Parlamentet i forhandlingerne og i vedtagelsen af rammekonventionen om tobakskontrol?

Svar afgivet på Kommissionens vegne af David Byrne

(30. september 2002)

Kommissionen går meget stærkt ind for Verdenssundhedsorganisationens (WHO) rammekonvention om tobakskontrol og spiller en meget aktiv rolle i forhandlingerne herom. Faktisk mener Kommissionen, at forhandlingsprocessen i forbindelse med rammekonventionen om tobakskontrol giver en enestående lejlighed til at påvirke verdensopinionen i retning af en politik for kontrol med tobaksrygning og for at mindske den dødsrate som følge af tobaksrygning, der medfører et tab på 4 mio. liv hvert år i hele verden. Hvis den nuværende tendens fortsætter, skønner WHO, at antallet af ofre vil stige til 10 mio. i 2030.

I forhandlingerne om rammekonventionen om tobakskontrol taler Kommissionen ikke på egne vegne, men kun på vegne af EU og medlemsstaterne. Endvidere tager Kommissionen kun ordet i forbindelse med spørgsmål, der falder ind under EU's kompetenceområde, mens spørgsmål, der falder ind under medlemsstaternes kompetenceområde, tages op af formandskabet. Inden for mange vigtige områder vedrørende tobakskontrol, som dækkes af rammekonventionen, indtog EU en fast og fælles holdning, som blev støttet fuldt og helt af en lang række delegationer, og optrådte således som en vigtig aktør i spørgsmålet om tobakskontrol på globalt niveau.

Hvad angår støtte til dyrkning af tobak i EU, har Kommissionen forpligtet sig til at afvikle denne støtte. Dette betyder, at afviklingen af støtte skal ske samtidig med, at der gennemføres

foranstaltninger til udvikling af alternative indtægtskilder og økonomiske aktiviteter for tobaksarbejdere og -avlere. Kommissionen har gjort dette klart i sin meddelelse til Det Europæiske Råds møde i Göteborg (15. og 16. juni 2001) og i sit seneste forslag til en ændring af tobaksordningen, hvor en henvisning til afviklingen af støtten dog ikke blev bakket op af Europa-Parlamentet og Rådet. I forbindelse med rammekonventionen om tobakskontrol var Kommissionen derfor når den talte på vegne af EU kun i stand til at henvise til de igangværende drøftelser om ændringer af tobaksordningen og vise Kommissionens beredvillighed til fremskridt inden for dette område.

Salg af tobaksvarer i automater og til mindreårige er spørgsmål, der falder ind under medlemsstaternes kompetenceområde, og i forbindelse med rammekonventionen om tobakskontrol behandles disse spørgsmål derfor af formandskabet. Disse spørgsmål tages op i et forslag til Rådets henstilling om forebyggelse af rygning og om initiativer til en forbedret bekæmpelse af tobaksrygning, som Kommissionen for nylig har vedtaget(1). I det forberedende arbejde til næste runde af forhandlingerne om rammekonventionen om tobakskontrol vil Kommissionen forsvare de anbefalinger, der er anført i dette forslag.

Med hensyn til ressourcer til udviklingslande har EU i forhandlingerne om rammekonventionen om tobakskontrol anerkendt betydningen af teknisk og finansiel støtte til støtte af kontrol med tobaksrygning. Den stigende brug af tobaksvarer, især i en række udviklingslande i mellemindkomstkategorien, indebærer en alvorlig langsigtet trussel mod folkesundheden. EU har i den forbindelse givet udtryk for, at man foretrækker i så vid udstrækning som muligt at gøre brug af eksisterende instrumenter fremfor at skabe nye mekanismer. Dette spørgsmål vil også blive taget op ved en rundbordskonference om kontrol med tobaksrygning og udviklingspolitik, som Kommissionen vil afholde inden for de kommende måneder. Resultaterne af dette arrangement vil så indgå i EU's holdning i den endelige fase af forhandlingerne om rammekonventionen om tobakskontrol. Med hensyn til henvisningen til den politiske situation i Zimbabwe har Kommissionen efter Rådets afgørelse af 18. februar 2002(2) standset støtten til alle projekter med undtagelse af projekter, der vedrører direkte støtte til befolkningen. Under de nuværende omstændigheder agter Kommissionen ikke at give støtte til tobakskontrol i Zimbabwe.

Endelig vil Kommissionen gerne understrege, at medlemmer fra Europa-Parlamentet faktisk har været med som observatører i EU's delegation i de foregående fire forhandlingsrunder om rammekonventionen om tobakskontrol. I de to sidste runder (oktober 2001 og marts 2002) var Europa-Parlamentet repræsenteret ved medlemmet Minerva Melpomeni Malliori. I næste runde (14.-25. oktober 2002) vil Europa-Parlamentet være repræsenteret af medlemmet Jules Maaten. Medlemmer af Europa-Parlamentet er også blevet inviteret med til de forberedende møder og de møder, hvor der aflægges rapport, som Kommissionen har organiseret før og efter forhandlingsrunderne.

(1) KOM(2002) 303 endelig udg.

(2) Afgørelse 2002/148/EF.